कहा- नेहरू-इंदिरा जैसे करिश्माई नेता हैं मोदी, उनके काम की वजह से देश में भाजपा
Sharad Pawar NCP Party Leader Ajit Pawar Sharad Pawar Nephew Praises Narendra Modi. Follow BJP NCP Party Latest News Updates On Dainik Bhaskar (दैनिक भास्कर)
NCP चीफ शरद पवार के भतीजे और महाराष्ट्र में विपक्ष के नेता अजित पवार ने एक बार फिर प्रधानमंत्री नरेंद्र मोदी की तारीफ की है। उन्होंने प्रधानमंत्री को करिश्माई नेता बताया है। पवार ने अप्रैल में भी PM की तारीफ करते हुए कहा था- 2 सांसदों वाली भाजपा मोदी की वजह से ही 2014 और 2019 में पूर्ण बहुमत के साथ सरकार बना पाई।
अजित पवार शुक्रवार को जलगांव में एक राज्य स्तरीय कार्यकर्ता शिविर में बोल रहे थे। उन्होंने कहा- नरेंद्र मोदी देश के पूर्व प्रधानमंत्री जवाहर लाल नेहरू और इंदिरा गांधी जैसे करिश्माई नेता हैं। उन्होंने गृह मंत्री अमित शाह की भी तारीफ की। पवार ने कहा कि इन दो नेताओं की वजह से ही आज देश के अधिकतर राज्यों में भाजपा की सरकार है।
पवार बोले- वाजपेयी के समय में भी भाजपा को बहुमत नहीं मिला था
पवार ने नरेंद्र मोदी और अटल बिहारी वाजपेयी के समय की भाजपा की भी तुलना की। उन्होंने कहा कि पूर्व प्रधानमंत्री अटल बिहारी वाजपेयी के समय में भी भाजपा को पूरा बहुमत नहीं मिला था, लेकिन मोदी के काम और करिश्मा की वजह से भाजपा केंद्र में अपने दम पर दो बार सरकार बना चुकी है। अधिकतर राज्यों में भी उनकी सरकार है।
पवार बोले- महाराष्ट्र में अफसरों के तबादले का रेट तय
अजित पवार ने प्रधानमंत्री नरेंद्र मोदी की तो तारीफ की, लेकिन महाराष्ट्र की शिवसेना-भाजपा गठबंधन सरकार पर भ्रष्टाचार का आरोप लगाया। पवार ने दावा किया- एकनाथ शिंदे की सरकार में भ्रष्टाचार चरम पर है। यहां अधिकारियों के तबादलों के रेट फिक्स हैं। राज्य के कई ऐसे मंत्री हैं, जिनके निजी सहायकों के घर भ्रष्टाचार को लेकर छापेमारी हुई है।
मंत्रिमंडल विस्तार न करने पर भी राज्य सरकार को घेरा
पवार ने राज्य में मंत्रिमंडल विस्तार न होने पर भी शिंदे-फडणवीस सरकार को घेरा। पवार ने कहा- शिंदे मंत्रिमंडल में निर्धारित 43 में से सिर्फ 20 मंत्री ही शामिल हैं। एक-एक मंत्रियों के पास कई सारे विभाग हैं और वे काम करने में असमर्थ हैं। उन्हीं के पास जिलों की भी जिम्मेदारी है। इससे कामकाज में रुकावट आ रही है।
सुप्रिया सुले ने कहा- पवार महाराष्ट्र की राजनीति के बच्चन हैं
इधर, NCP की वर्किंग प्रेसिडेंट सुप्रिया सुले ने अजित पवार की तारीफ की है। उन्होंने कहा कि पवार महाराष्ट्र की राजनीति के अमिताभ बच्चन हैं। जिस तरह हर फिल्म में अमिताभ बच्चन के होने की चाहत होती है, उनकी आवाज, उनका फोटो, उनका लुक और उनके साइन भी चलते हैं, वैसे ही महाराष्ट्र की राजनीति में हर जगह पवार की जरूरत है।
NCP चीफ शरद पवार ने 10 जून को बेटी सुप्रिया सुले और प्रफुल्ल पटेल को पार्टी का कार्यकारी अध्यक्ष बनाया था। तब यह चर्चा थी कि अजित पवार इस फैसले से नाराज हैं। हालांकि बाद में खुद शरद पवार ने कहा था कि अजित पहले से ही महाराष्ट्र में विपक्ष के नेता हैं। वे राज्य का काम देखेंगे। अजित पवार ने भी किसी भी तरह की नाराजगी से इनकार किया था। पढ़ें पूरी खबर...
यह खबर भी पढ़ सकते हैं...
अजित पवार बोले- मोदी अपने जलवे से जीतते हैं, जनता ने उन्हें डिग्री देखकर नहीं चुना
प्रधानमंत्री नरेंद्र मोदी के डिग्री विवाद पर राष्ट्रवादी कांग्रेस पार्टी (NCP) के नेता अजित पवार ने कहा- मोदी डिग्री से नहीं, अपने जलवे से जीतते हैं। जनता ने प्रधानमंत्री को डिग्री देखकर नहीं चुना। लोगों का मंत्रियों की डिग्री को लेकर सवाल करना गलत है। पूरी खबर पढ़ें...